## Educació construirà el nou Centre Integrat de Formació Professional Eduardo Merello de Sagunt

*** El director general d’Infraestructures Educatives afirma que “la Conselleria està fent un gran esforç per proporcionar unes infraestructures concordes amb les necessitats que els reptes de l'FP proposen hui dia i en un futur pròxim”
* La directora general de Formació Professional explica que els reptes de l’FP impliquen implantar l’oferta integrada, impulsar el model dual i crear un verdader sistema d’orientació professional**

El director general d’Infraestructures Educatives, Rafael Valcárcel, ha confirmat que la Conselleria d’Educació, Universitats i Ocupació construirà el nou Centre Integrat de Formació Professional (CEIFP) Eduardo Merello de Sagunt.

Valcárcel ha assistit a la inauguració de les XIV Jornades Tècniques de Portes Obertes de Formació Professional en el centre, juntament amb la directora general de Formació Professional, Marta Armendia.

El director general d’Infraestructures Educatives ha destacat la importància de l’FP per a donar resposta a les necessitats del sistema productiu i garantir l’ocupació. “Per això, des de la Conselleria d’Educació s’està fent un gran esforç per proporcionar unes infraestructures d’acord amb les necessitats que els reptes de la Formació Professional proposen hui dia i en un futur pròxim”, ha assenyalat.

Per la seua part, la directora general d’FP ha recordat que el setembre passat ja va visitar el centre i va comprovar la necessitat de fer obres en esta infraestructura educativa “perquè estiguera d’acord amb la qualitat de formació”.

Durant la visita, Armendia ha explicat els reptes de la Formació Professional, que impliquen implantar l’oferta integrada d’FP, impulsar el model d’FP dual, crear un verdader sistema d’orientació professional a la Comunitat Valenciana, continuar treballant en les acreditacions professionals i ampliar l’oferta de formació per a l’ocupació, “col·laborant estretament amb les empreses i els centres per a satisfer la demanda de qualificació professional que no aconseguixen cobrir”.

A la jornada han assistit sindicats, l’alcalde de Sagunt, Darío Moreno, així com el regidor d’Educació, membres de la inspecció educativa i empresaris.

Fecha: 06/03/2024